KIRJALLINEN KYSYMYS E-0868/03 esittäjä(t): Joaquim Miranda (GUE/NGL) komissiolle. Omahuolinta yhteisön satamissa ja meriturvallisuus.



Virallinen lehti nro 011 E , 15/01/2004 s. 0150 - 0150



KIRJALLINEN KYSYMYS E-0868/03 esittäjä(t): Joaquim Miranda (GUE/NGL) komissiolle (20. maaliskuuta 2003) Aihe: Omahuolinta yhteisön satamissa ja meriturvallisuus Yhteisön vesillä tapahtuneet onnettomuudet, erityisesti Erikan ja Prestigen tapaukset, jotka ovat aiheuttaneet huomattavia vahinkoja ympäristölle ja eri toimialojen työntekijöille, ovat saaneet yhteisön toimielimet kiinnittämään erityishuomiota meriturvallisuutta koskeviin ongelmiin. Yhteisön satamiin pääsyä koskevien ehtojen parantaminen sekä kaikkien toimintojen ja oheispalveluiden olisi oltava osa näitä tavoitteita ja sen vuoksi sisällyttävä hyväksyttävään toimenpidekokonaisuuteen, jonka tarkoituksena on lisätä turvallisuutta tulevien onnettomuuksien sattuessa. On yleisesti tunnettua, että suuri osa mukavuuslipun tai jopa jonkin jäsenvaltion lipun alla purjehtivista aluksista käyttää lukumäärältään pientä miehistöä, jolta usein puuttuu riittävä ammatillinen erikoiskoulutus. Kaikki tämä viittaa siihen, että satamapalvelumarkkinoille pääsyä koskevalla direktiivillä, josta keskustellaan parhaillaan, sallitaan se, että satamia käyttävien alusten oma miehistö voi toteuttaa merenkulkuun liittyvät tekniset sekä lastausta ja lastin purkua koskevat palvelut. Miehistö ei ole velvollinen anomaan lupaa eikä siis myöskään todistamaan pätevyyttänsä voidakseen toimia satamahenkilökunnan ja -laitteistoiden kannalta mahdollisimman turvallisissa työskentelyolosuhteissa. Tästä syystä kysyn komissiolta, mihin toimenpiteisiin se aikoo ryhtyä, jotta yhteisön satamien, satamia käyttävien alusten miehistöjen ja satamatyöntekijöiden turvallisuutta ei vaaranneta johtuen satamien toiminnan kannalta tarpeellisten palveluiden tarjonnassa havaituista puutteista ja/tai käytetystä epäpätevästä henkilökunnasta. Loyola de Palacion komission puolesta antama vastaus (15. toukokuuta 2003) Kuten parlamentin jäsen esittää, Erika- ja Prestige-alusten onnettomuudet osoittivat, että maalla ja merellä liikkuvien kulkuneuvojen turvallisuutta koskevia toimenpiteitä on parannettava ja toimenpiteiden toteuttamista on tehostettava. Komissio haluaa tässä yhteydessä muistuttaa, että satamavalvontaviranomaisten vastuulla on valvoa, että merenkulkijoiden koulutusta, pätevyysasiakirjoja ja vahdinpitoa koskevaa STCW-yleissopimusta noudatetaan. Komission viimeaikaisen lainsäädäntöehdotuksen(1) tarkoituksena on se, että yhteisö seuraisi tehokkaammin edellä mainittua valvontaa ja yhteisön ulkopuolelta tulevien merenkulkijoiden pätevyysasiakirjoja, jotta nämä voisivat työskennellä yhteisön aluksilla. Satamapalveluja koskevassa direktiiviehdotuksessa(2) ja neuvoston yhteisessä kannassa(3) ilmaistaan selkeästi, ettei turvallisuutta saa vaarantaa eikä yhteisiä sääntöjä saa rikkoa ja että asiaa koskevia ja yhteisön sääntöjen mukaisia kansallisia sääntöjä voidaan soveltaa. Lisäksi kun merenkulkija saapuu satamaan aluksella ja tekee aluksen sijasta jäsenvaltiossa omahuolinnan nimissä tietynlaisia töitä, hänen toimiinsa sovelletaan kyseisen jäsenvaltion lainsäädäntöä. (1) KOM(2003) 1 lopullinen. (2) Ehdotus Euroopan parlamentin ja neuvoston direktiiviksi satamapalvelujen markkinoille pääsystä (EYVL C 154 E, 29.5.2001). Ehdotus sellaisena kuin se on muutettuna (EYVL C 181 E, 30.7.2002). (3) EYVL C 299 E, 3.12.2002.